Gode tanker

Professor og overlæge ved Psykiatrisk Center Glostrup, Poul Videbech, og Gitte Ahle, der er psykiatrisk overlæge og formand for Dansk Psykiatrisk Selskab, har læst den tre sider lange plan igennem for DR.

Begge er enige i, at der er gode tanker i planen. De hæfter sig ved punktet om, at psykiatrien skal indgå i finanslovsforhandlingerne - udover de nuværende økonomiaftaler mellem staten, kommunerne og regionerne.

Læs også : OVERBLIK 10 fakta om psykiatrien

Poul Videbech håber, at det vil sikre flere faste midler til psykiatrien, så det bliver nemmere at planlægge langsigtet:

- Vi har fået en del midler fra satspuljemidlerne, som kun er til konkrete projekter i tre år. Det betyder, at mange gode tiltag er blevet startet på den måde, og så er de blevet lukket efter tre år, hvilket er frygteligt ærgerligt.

En halv milliard ekstra

Hvor mange penge Socialdemokratiet vil sætte af til at føre de 11 punkter ud i livet, fremgår ikke af planen. Men til DR siger Mette Frederiksen, at partiet er villig til at afsætte op mod en halv milliard ekstra om året.

Den nuværende VLAK-regering satte i sin psykiatriplan fra 2018 525 millioner kroner af om året i fire år frem mod 2022.

Formand for Dansk Psykiatrisk Selskab, Gitte Ahle, mener ikke, at 500 millioner kroner ekstra om året kommer til at slå til.

- For at genoprette en nødlidende psykiatri er vi nødt til at sætte massivt økonomisk ind i begyndelsen. Og der forslår hverken 500 millioner kroner eller en milliard om året, siger hun.

Til kritikken siger Mette Frederiksen:

- Jeg påstår ikke, at det her er nok og svarer på alle udfordringer. Men jeg mener, at det er de rigtige steder, at vi foreslår at sætte ind.

Jeg påstår ikke, at det her er nok og svarer på alle udfordringer, men jeg mener, at det er de rigtige steder, at vi foreslår at sætte ind. Mette Frederiksen, formand for Socialdemokratiet

Hjælp til misbrugere

Professor Poul Videbech fremhæver særligt tre punkter i psykiatriplanen. Han roser et punkt om, at der skal oprettes et samlet tilbud, hvor mennesker med psykisk sygdom og misbrug kan behandles.

- Det er simpelthen så vigtigt. Det er meget, meget almindeligt, at hvis man har psykisk sygdom, så finder man på at drikke alkohol eller tage stoffer for at dulme sine forfærdelige symptomer. Så falder man mellem to stole i dag, hvor ingen rigtigt vil tage ansvaret for at hjælpe en ud af den her problematik, siger han.

Derudover fremhæver Poul Videbech et punkt om, at psykiatrien skal fylde mere på lægernes uddannelser - ikke kun for dem, der vælger at blive psykiatere.

- Det er fremragende, fordi – uanset hvor man havner henne i sundhedsvæsnet – så er der rigtig meget psykiatri i forbindelse med de legemlige sygdomme, siger han.

Bedre overgange efter hospital

Det sidste punkt, Poul Videbech trækker frem, handler om, at der skal være en bedre overgang, når patienter bliver udskrevet fra hospitalet.

- At man vil sikre overgangen til den kommunale socialpsykiatri. Det vil mange psykisk syge med længerevarende sygdom få rigtig stor glæde af, siger professoren.

DR har de seneste dage fortalt, hvordan psykiatrien er presset, og at 69 procent ud af 363 psykiatere i en rundspørge svarer, at den kommunale opfølgning på udskrevne patienter fra psykiatriske hospitaler ikke er god.